Мэкъумэш университет: фIым я фIыжхэр
КIуэкIуэ Валерэ и цIэр зезыхьэ Къэбэрдей-Балъкъэр къэрал мэкъумэш университетым щекIуэкIащ «Университе-тыр зэрыгушхуэхэр» зыфIаща зэхыхьэ. 2013 гъэм КъБКЪМУ-р диплом плъыжькIэ къэзыухахэм абдеж щратыжащ.
ЕджапIэр фIы дыдэу къэзыухахэм ехъуэхъуну зэхыхьэм зыкърагъэхьэлIащ КъБР-м мэкъумэш IэнатIэмкIэ и министрым и къуэдзэ Сидорук Татьянэ, КъБР-м Егъэджэныгъэмрэ щIэныгъэмкIэ и министерствэм и департаментым и унафэщI Мэртазэ Залым, «Кабардино-Балкарская правда» газетым и журналист Бэрбэч Борис сымэ, нэгъуэщIхэми.
— Ди хьэщIэ лъапIэхэм, еджапIэр къэзыух щIалэгъуалэмрэ абыхэм я адэ-анэхэмрэ фIэхъус гуапэ фызох! Зэхуэсахэм нобэ ди зэхуэдэ гуфIэгъуэщ. Университетым щIэныгъэфI къызэрыщIахам къыдэкIуэу, абы щекIуэкI нэгъуэщI Iуэхугъуэхэми къыхэжаныкIахэр догъэлъапIэ. Университетым и къэкIуэнур зэлъытар фэ фхуэдэу зэфIэкI зиIэ щIалэгъуалэрщ. ЗыIэрывгъэхьа щIэныгъэмрэ ехъулIэныгъэмрэ къэвгъэсэбэпу, республикэми къэралми зевгъэужьыну дыфщогугъ, — жиIащ КъБКъМУ-м и ректор Щыхьмырзэ Мухьэмэд. — Лэжьыгъэр фIыуэ зылъагъу, хабзэ зыхэлъ, зи мурадым ерыщу хуэкIуэ, республикэр зэрыгушхуэ щIэблэ зэрывгъэсам папщIэ адэ-анэхэм фIыщIэ фхузощI. Зэвгъэгъуэта IэщIагъэм ехъулIэныгъэрэ фIыгъуэрэ къыпэкIуэну, насыпыфIэ фыхъуну, фи хъуэпсапIэхэм фалъэIэсыну сынывохъуэхъу. Студентхэмрэ егъэджакIуэхэмрэ щIэмычэу дызэдэлажьэмэщ мы еджапIэр фIы дыдэу къэзыух щIалэхэмрэ хъыджэбзхэмрэ дыщикуэдынур. Мы гъэм япэу дыубла мы зэхыхьэ гуапэр илъэс къэс едгъэкIуэкIыну сфIэигъуэщ.
Мэртазэ Залым университетыр мы гъэм диплом плъыжькIэ къэзыуха щIалэгъуали 152-м ехъуэхъуащ зыIухьэну IэнатIэхэм зэфIэкIрэ ехъулIэныгъэрэ щаIэну, я щIэныгъэм дяпэкIи хагъэхъуэну, республикэм сыт и лъэныкъуэкIи къахуэщхьэпэну.
Сидорук Татьянэ КъБР-м мэкъумэш IэнатIэмкIэ и министр Къаздэхъу Альберт, министерствэм и лэжьакIуэхэм къабгъэдэкIыу университетыр къэзыухахэм ехъулIэныгъэ, мамырыгъэ, гуапагъэ я куэдыну ехъуэхъуащ. Абы щIалэгъуалэр къыхуриджащ щылэжьэну нэгъуэщI щIыналъэ къыхах хъуми, я республикэр зыщамыгъэгъупщэну.
Хъуэхъу псалъэхэм пызыща Бэрбэч Борис къыхигъэщащ щIалэхэмрэ хъыджэбзхэмрэ я адэ-анэхэр, егъэджакIуэхэр, республикэм и унафэщIхэр зэращыгугъым хуэдэу къыщIэкIмэ, зэригуапэр. Абы зэрыжиIамкIэ, мэкъумэш IэнатIэм ехьэлIауэ республикэм щызэфIах IуэхугъуэщIэхэм университетыр къэзыуха IэщIагъэлIхэм хэлъхьэныгъэфI зэрыхуащIынум шэч лъэпкъ къытрихьэркъым.
БЖЬЫХЬЭЛI Розэ.
